পদ্মা বহুমুখী সেতু নির্মাণ প্রকল্পের জন্য নতুন করে জমি অধিগ্রহণ করবে সরকার। এজন্য পদ্মা সেতু নির্মাণের ব্যয় বাড়ছে ১ হাজার ৪০০ কোটি টাকা। এ নিয়ে চার দফায় এ প্রকল্পের ব্যয় বাড়ানো হলো। গতকাল পদ্মা সেতুর নির্মাণ ব্যয় বৃদ্ধিসহ মোট ১৫ প্রকল্প অনুমোদন দিয়েছে জাতীয় অর্থনৈতিক পরিষদের নির্বাহী কমিটি (একনেক)। এসব প্রকল্প বাস্তবায়নে ব্যয় ধরা হয়েছে ১৮ হাজার ৩৭২ কোটি ২৪ লাখ টাকা। গতকাল বৃহস্পতিবার রাজধানীর শেরেবাংলা নগরের এনইসি সম্মেলনকক্ষে অনুষ্ঠিত বৈঠকে এ অনুমোদন দেওয়া হয়। এতে সভাপতিত্ব করেন প্রধানমন্ত্রী ও একনেক চেয়ারপারসন শেখ হাসিনা। বৈঠক শেষে সাংবাদিকদের ব্রিফ করেন পরিকল্পনামন্ত্রী আ হ ম মুস্তফা কামাল।